หุ้น 29 พ.ค.ปิดลบ 17.96จุด
ตลาดหุ้นผิดหวังลดดอกเบี้ยน้อย ทำดัชนีร่วง 17.96 จุด ซื้อขายกว่า 6.1 หมื่นล้านบาท
29 พ.ค. 2556

ตลาดหุ้นผิดหวังลดดอกเบี้ยน้อย ทำดัชนีร่วง 17.96 จุด ซื้อขายกว่า 6.1 หมื่นล้านบาท
ดัชนีตลาดหลักทรัพย์ไทยวันนี้ เคลื่อนไหวผันผวนอยู่ในแดนบวก-ลบสลับกัน แต่ช่วงบ่ายกลับร่วงลงไปหลุด 1,600 จุด ก่อนกระเตื้องขึ้นมาปิดที่ระดับ  1,601.61 จุด ลดลง 17.96 จุด หรือ -1.11 % มูลค่าการซื้อขาย 61,256.61 ล้านบาท 
นายเทิดศักดิ์ ทวีธีระธรรม ผู้อำนวยการฝ่ายวิจัย บล.เอเซียพลัส เปิดเผยว่า การที่ดัชนีปรับลงช่วงบ่าย เพราะตลาดผิดหวังที่การลดอัตราดอกเบี้ยของคณะกรรมการนโยบายการเงินปรับลงเพียง 0.25% ซึ่งน้อยกว่าที่ตลาดคาดการณ์ไว้จึงทำให้เกิดแรงเทขายระยะสั้น ประกอบกับตลาดหุ้นเพื่อนบ้านก็มีการปรับลงกันถ้วนหน้า อย่างฮ่องกงลงถึง 1%
อย่างไรก็ตาม คาดว่าพรุ่งนี้จะเข้าสู่สถานการณ์ปกติ แต่การกลับมาของดัชนีอาจจะมีแรงส่งไม่มากเท่าเมื่อก่อน เนื่องจากส่วนต่างผลตอบแทนระหว่างตลาดหุ้นกับตลาดพันธบัตรมีน้อยลง เพราะตลาดหุ้นไทยมีราคาปิดต่อกำไรต่อหุ้น (พี/อี) สูงมาก พร้อมกับมองว่าการลดอัตราดอกเบี้ยครั้งนี้จะทำให้เม็ดเงินไหลเข้าตลาดหุ้นไทยน้อยกว่าที่ผ่านมา อย่างเมื่อก่อนเมื่อดอกเบี้ยลงอาจมีเม็ดเงินต่างชาติไหลเข้าตลาดหุ้น 100% แต่ครั้งนี้อาจไหลเข้าหุ้นไทย 10-20%
ประเมินแนวต้านที่ 1,617จุด และแนวรับ 1,560 แนะนำกลุ่มอสังหาริมทรัพย์ ด้วยเหตุผลที่จะทำให้มีการเร่งการโอนมากกว่าปัจจัยการมาช่วยกระตุ้นกำลังซื้ออสังหาฯ
หลักทรัพย์ที่มีมูลค่าการซื้อขายสูงสุด 5 อันดับ ได้แก่  
TRUE       มูลค่าการซื้อขาย  3,644 ล้านบาท ปิดที่  11.00 บาท ลดลง 0.20 บาท (-1.79 %) 
PTT          มูลค่าการซื้อขาย  2,337 ล้านบาท ปิดที่  343.00 บาท ลดลง 6.00 บาท (-1.72 %) 
INTUCH  มูลค่าการซื้อขาย  2,328 ล้านบาท ปิดที่  92.25 บาท ลดลง 2.00 บาท (-2.12 %) 
KTB          มูลค่าการซื้อขาย 2,191 ล้านบาท ปิดที่  22.30 บาท ลดลง 0.10 บาท (-0.45 %) 
ADVANC  มูลค่าการซื้อขาย  1,749 ล้านบาท ปิดที่  281.00 บาท ลดลง 10.00บาท ( -3.44%)